KOMISIJOS REGLAMENTAS (ES) 2020/1419

2020 m. spalio 7 d.

kuriuo dėl askorbo rūgšties (E 300) ir citrinų rūgšties (E 330) naudojimo apdorojant baltas daržoves, skirtas toliau perdirbti, iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;

(3) pagal Reglamento (EB) Nr. 1333/2008 II priedą askorbo rūgštį (E 300) ir citrinų rūgštį (E 330) šiuo metu leidžiama naudoti kaip maisto priedus įvairiuose maisto produktuose;

(4) 2018 m. gruodžio 17 d. Komisija gavo paraišką iš dalies pakeisti 04.1.2 maisto produktų kategorijos „Nulupti, supjaustyti ir susmulkinti vaisiai ir daržovės“ priedų askorbo rūgšties (E 300) ir citrinų rūgšties (E 330) naudojimo sąlygas ir leisti šias medžiagas naudoti apdorojant baltas daržoves, skirtas toliau perdirbti, įskaitant terminį apdorojimą, pvz., skrudinimą, garinimą ar kepimą ant grotelių, prieš jas vartojant galutiniam vartotojui;

(5) griežinėliais, gabalėliais ar kubeliais supjaustytos arba sukapotos baltos daržovės gali fermentiškai paruduoti, nes skylant ląstelėms iš audinių atpalaiduojami fermentai, visų pirma polifenolių oksidazės. Fermentinį parudavimą galima kontroliuoti porai minučių įmerkus daržoves į vandens tirpalą, kuriame askorbo rūgšties (E 300) ir citrinų rūgšties (E 330) koncentracija yra ne didesnė nei 1 %. Paraiškoje nurodyta, kad naudojant šiuos priedus pagal siūlomą paskirtį – kaip antioksidantus apdorojant neperdirbtas daržoves, skirtas toliau perdirbti prieš vartojant, įskaitant terminį apdorojimą, sumažėja maisto švaistymas, nes pagerėja bendra maisto kokybė ir iki penkių dienų pailgėja apdorotų daržovių laikymo trukmė;

(6) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai;

(7) 2015 m. gegužės 6 d. Tarnyba paskelbė mokslinę nuomonę, kurioje, be kitų medžiagų, iš naujo įvertinta askorbo rūgšties (E 300) kaip maisto priedo sauga. Tarnyba padarė išvadą, kad, naudojant askorbo rūgštį (E 300) kaip maisto priedą pagal nurodytą paskirtį ir neviršijant didžiausių kiekių, saugos problemų nekyla, o askorbo rūgšties ir jos druskų kiekybiškai išreikštos leidžiamos paros dozės (LPD) nustatyti nereikia. Tokia išvada reiškia, kad medžiagos sauga kelia labai mažą susirūpinimą ir yra patikimos informacijos apie jos poveikį bei toksiškumą, o tikimybė, kad, naudojant ją dozėmis, nesukeliančiomis gyvūnų mitybos disbalanso, pasireikš neigiamas poveikis žmonių sveikatai, yra maža (3);

(8) citrinų rūgšties (E 330) saugą 1990 m. įvertino Maisto mokslinis komitetas, kuris nustatė, kad jos LPD yra „nenurodyta“ (4). Terminas „nenurodyta“ reiškia, kad, remiantis turimais toksikologiniais, biocheminiais ir klinikiniais duomenimis, bendras per parą suvartojamas medžiagos kiekis dėl jos natūralaus buvimo ir jos dabartinės paskirties ar paskirčių naudojant maisto produktuose tokiais kiekiais, kurie yra būtini pageidaujamam technologiniam poveikiui pasiekti, nekelia pavojaus sveikatai. Kol pagal Komisijos reglamente (ES) Nr. 257/2010 (5) nustatytą maisto priedų pakartotinio vertinimo programą neatliktas citrinų rūgšties (E 330) pakartotinis vertinimas, Komisija mano, kad šis saugos vertinimas tebėra tinkamas jos sprendimo pagrindas dėl tų pačių priežasčių, dėl kurių ji, remdamasi to reglamento 5 konstatuojamojoje dalyje nurodytais kriterijais, nusprendė, kad citrinų rūgštis (E 330) nekelia didelio susirūpinimo ir kad jos pakartotinis vertinimas nėra didelis prioritetas;

(9) kadangi askorbo rūgšties (E 300) ir citrinų rūgšties (E 330) kaip antioksidantų naudojimas apdorojant fasuotas baltas daržoves, skirtas toliau perdirbti prieš vartojant, įskaitant terminį apdorojimą, neturėtų daryti poveikio žmonių sveikatai, nebūtina prašyti Tarnybos pateikti nuomonės;

(10) todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. spalio 7 d. Komisijos vardu Pirmininkė Ursula VON DER LEYEN

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) EFSA Journal 2014;12(6):3697.

(4) Reports of the Scientific Committee for Food, Twenty-fifth series, 1991 m., p. 13 (https://ec.europa.eu/food/sites/food/files/safety/docs/sci-com_scf_reports_25.pdf).

(5) 2010 m. kovo 25 d. Komisijos reglamentas (ES) Nr. 257/2010, kuriuo nustatoma patvirtintų maisto priedų pakartotinio vertinimo programa pagal Europos Parlamento ir Tarybos reglamentą (EB) Nr. 1333/2008 dėl maisto priedų (OL L 80, 2010 3 26, p. 19).